अनीश्वरवादी लोग संशयात्मक स्वर में प्रश्न उठाते हैं कि ईश्वर यदि है तो उस ईश्वर की इच्छाएं किस प्रकार की हैं व किस इच्छा के वशीभूत हो कर उसने तीनों लोक रचे और उनकी रचना में किन साधनों से काम लिया गया, किन यंत्रोपकरणों को प्रयुक्त किया गया ? कौन से पदार्थ इसे बनाने के लिए जुटाए गए ? निस्संदेह कोई रचना बिना उद्देश्य के और बिना उपकरणों की सहायता से नहीं हो सकती । जब संसार पूर्व कुछ भी ही नहीं था तो उसे बनाने के साधन-संसाधन कहाँ से आये ? उत्पादन के वे कौन से उपकरण थे व कैसे वे जुटाए गए ? साथ ही इस त्रिभुवन-रचना की उपादेयता क्या है ? इसका महत्त्व क्या है ? कोरे उपयोगितावाद जैसे खण्डनात्मक तथ्यों से अपनी बुद्धि को बांधने वाले लोग स्वयं भ्रमित रहते हैं व दूसरों को भ्रमित करने के लिए व्यर्थ की जल्पना करते हैं। हे प्रभो ! ऐसे नष्टबुद्धि के लोग इन कुतर्कों से आपकी सत्ता व महत्ता को चुनौती देते है। प्रकारांतर से हे महादेव ! यह मूढ़मति-जड़मति लोग आपके महैश्वर्य (महा ऐश्वर्य ) के विषय में कुशंकाएं उठा कर उसे खण्ड-खण्ड करने का व अन्य लोगों को विपथगामी बनाने का प्रयास करते हैं । स्थूल ऐन्द्रियबोध से जकड़ा हुआ नास्तिक नहीं जानता कि स्वयं उसमें भी आपका रूप बसा हुआ है ~